projecte-aina/catalan_government_crawling huggingface dataset:
Catalunya i Astúries encapçalen la presència de l'Estat espanyol en aquesta 29ena edició de la fira que tindrà lloc del 9 al 14 de febrer a la ciutat asturiana
El teatre familiar de Catalunya compta un any més amb una forta presència a FETEN, la Feria Europea de Artes Escénicas para Niños y Niñas.
Un total de 19 companyies catalanes participaran a la 29ena edició de la fira que tindrà lloc a la ciutat asturiana de Xixón del 9 al 14 de febrer.
Durant sis dies a FETEN s'hi podran veure un total de 90 companyies, seleccionades d'entre les més de 850 propostes rebudes, dels quals 17 són estrenes i més de 200 actuacions.
A més de les 19 companyies catalanes, la programació es complementarà amb produccions de tot l'Estat espanyol i 8 d'internacionals provinents d'Argentina, Brasil, Mèxic, Kenya, França, Itàlia, Regne Unit i Bèlgica.
La fira FETEN és una trobada de referència, oportunitat i negoci anual per professionals, programadors i creadors del sector de les arts escèniques infantils i juvenils de l'Estat espanyol.
Mostra Igualada presenta la seva programació 2020 a FETEN
Els responsables de l'organització de Mostra Igualada, liderats pel seu nou director artístic, Ramon Giné, presentaran a FETEN la programació i les activitats professionals que tenen previstes per la propera edició del mercat estratègic del teatre infantil i juvenil de Catalunya que s'està obrint al mercat espanyol i internacional i que celebrarà enguany la seva 31a edició del 26 al 29 de març.
L'acte de presentació tindrà lloc el dijous 13 de febrer a les 14:00 a l'hotel Begoña de Xixón.
El termini comença el 20 de febrer i finalitza el 12 de març de 2020, ambdós inclosos
Avui 20 de febrer, convoquem quatre línies de suport per al sector de les arts escèniques totes amb finalització el 12 de març de 2020.
La primera, és la línia de suport a la producció de nous muntatges teatrals de sala i de carrer de caràcter professional.
Als efectes d'aquestes bases, s'entén per nous muntatges els que s'estrenin en el període que estableix la base 3.b), així com les reposicions o revisions d'aquells espectacles en què la producció originaria tingui, com a mínim, quatre anys d'antiguitat i que no hagi estat representada, com a mínim, un any abans de la data d'estrena de la reposició o revisió.
Les línies de suport a activitats de circ de sala i de carrer caràcter professional i d'activitats de dansa de sala i de carrer de caràcter professional va dirigida a les modalitats següents:
I per últim la línia de suport per a la millora d'infraestructura o adquisició d'equipament per a empreses d'arts escèniques i sales privades de teatre de Catalunya (excepte la ciutat de Barcelona), va dirigida a les modalitats següents:
En relació a aquests ajuts, el passat dimarts 19 de febrer, l' àrea de les Arts Escèniques de l'ICEC, va organitzar a l'Arts Santa Mònica, un taller pràctic pensat per optimitzar els procediments de sol·licitud i justificació de subvenció d'aquestes línies, excepte la d'infraestructura.
Per a Catalunya, les arts escèniques són una bona carta de presentació, un referent dins l'Estat espanyol i un element de significació a escala internacional.
És en aquest context que l'Àrea d'Arts Escèniques vetlla perquè el sector mantingui la seva essència creativa, fomenti la seva capacitat productiva i dinamitzi la seva difusió i promoció.
En l'àmbit de les Arts escèniques, des de l'ICEC acompanyem i donem suport als projectes empresarials de teatre, dansa i circ, i treballem per donar resposta a un sector dinàmic i canviant que avança cap a la hibridació de les seves disciplines.
Podeu donar-vos d'alta als avisos de subvencions en aquest enllaç.
Gairebé 40 exposicions i esdeveniments en tot el territori català entre els mesos d'octubre i novembre
Ahir 7 d'octubre, el Gremi de Galeries d'Art de Catalunya (GGAC) va presentar a la galeria Artur Ramon de Barcelona la programació de la nova temporada 2019-2020, que arrenca amb gairebé 40 exposicions i esdeveniments en tot el territori català entre els mesos d'octubre i novembre.
La nova junta, presidida per la galerista Mònica Ramon, va anunciar un ampli i variat programa d'exposicions protagonitzades tant per artistes històrics com per contemporanis, d'origen nacional i internacional.
Aquest programa artístic engloba un ampli ventall d'exposicions de les tècniques i temàtiques més variades com l'escultura, la figuració, l'abstracció o la fotografia.
Entre els esdeveniments programats destaca el IV Certamen Miró&Art, un concurs que treballa per la difusió, el prestigi i la promoció de l'art a Catalunya.
Participen les galeries d'art associades al GGAC i la proposta es defineix cada any en relació a un artista consagrat.
L'edició d'aquest any, en col·laboració amb l' Espai Subirachs, s'inspira en el polifacètic artista Josep Maria Subirachs.
La convocatòria ha reunit a 32 artistes de les galeries del GGAC, que participen amb 38 obres que seran exposades en les seves respectives galeries entre el 1 d'octubre i el 3 de novembre.
Altres activitats que tindran lloc abans de cap d'any seran les Jornades Sobre Art & Galerisme '19, en col·laboració amb Talking Galleries, i, com a novetat, el GGAC ha establert una aliança amb Dart Festival, el festival de cinema documental dedicat a l'art contemporani.
A més, de cara a la primavera, el GGAC col·laborarà amb la Setmana del Dibuix i continurá liderant l'organització d els Premis GAC, un esdeveniment que a partir d'ara dirigirà Pepa Quinteiro, d'Anquin's Galeria d'Art i que es celebrarà al CCCB i al MACBA.
El Gremi de Galeries d'Art de Catalunya té el suport de de l'ICEC, l'Ajuntament de Barcelona, la Diputació de Barcelona i el Consorci de Comerç, Artesania i Moda de Catalunya.
Podeu consultar la programació aquí: www.ilikeart.com
L'estudi, que veurà la llum el 2020, anirà acompanyat de recomanacions de sostenibilitat en la creació, la gestió i el consum de la cultura
Miquel Curanta, Vinyet Panyella i Laura Pando
Els professionals artístics i les organitzacions culturals de tot el món estan transformant la gestió de la seva activitat, implementant plans d'acció sostenibles de manera pràctica i tangible amb la finalitat de reduir el consum d'energia, utilitzar materials responsables i, en definitiva, reduir l'impacte ambiental de la seva activitat cultural.
Aquest tipus d'actuació, no només té uns resultats positius a nivell del medi ambient, sinó també té una repercussió positiva a nivell econòmic i social.
Tot i disposar d'informació puntual d'algunes mesures preses per alguns actors culturals catalans en contra del canvi climàtic, a diferència d'altres lloc com Anglaterra, a Catalunya no hi ha evidències de l'esforç fet pel sector cultural envers aquest repte global.
Per aquest motiu el Consell Nacional de la Cultura i de les Arts CoNCA amb la col·laboració de l' ICEC es proposa realitzar un estudi que identifiqui els esforços que està fent el sector cultural català i evidenciï les mancances i espais d'actuació per estimular i intensificar el rol que la cultura juga en la crisi mediambiental, econòmica i social a la qual ens enfrontem.
Invitem a totes les organitzacions i projectes culturals a contestar el qüestionari que hem preparat de cara a aquest estudi.
Els resultats de l'estudi seran presentats durant el primer trimestre del 2020.
Tindrà lloc el 7 de novembre a la Facultat de Comunicació i Relacions Internacionals Blanquerna
L'ICEC a través del Servei de Desenvolupament Empresarial (SDE) i l'àrea de Públics, torna a organitzar el proper 7 de novembre i per cinquè any consecutiu, una jornada dedicada al Màrqueting Cultural.
La captació i el compromís amb els públics de la cultura ' aquesta vol posar les bases per entendre el públic com a element essencial del projecte cultural; com el podem conèixer, com és i què espera de nosaltres, aconseguir el compromís desitjat amb ell i compartir coneixement i casos de bones pràctiques internacionals i nacionals.
A la jornada hi participaran quatre experts, tres internacionals i un nacional, on explicaran casos de bones pràctiques i que posen el públic al centre de l'estratègia dels projectes culturals.
Per una banda des d'Anglaterra, Andrew McIntyre presentarà un estudi sobre el comportament dels públics culturals que és un model de referència en segmentació rigorosa i qualitativa; la sueca Gitte Gronfeld Wille centrarà la seva ponència en la manera en què el govern regional del sud de Suècia treballa amb polítiques, iniciatives i accions que afavoreixen els hàbits culturals dels ciutadans per captar públics nous; des de Sud-Amèrica, Javier Ibacache explicarà el benefici social d'un projecte polític cultural potent que engloba diversos països de la zona i per últim, Jordi Herreruela, director del Festival Cruïlla compartirà el seu tractament del públic com a ens particular i no com a massa.
Amb la realització d'una tecnologia pròpia que els permet obtenir dades rellevants manté una comunicació fluïda amb els seus usuaris i millorar-ne, així, l'experiència.
La jornada es complementarà el dia 8 de novembre amb dos tallers impartits per Javier Ibacache i Andrew McIntyre.
Aquests son de pagament (15€) i cal fer inscripció prèvia.
L'ICEC, a través de les seves accions, col·labora en la construcció d'un teixit cultural competitiu i de qualitat i fomenta també els hàbits de consum i la generació de públics.
Des del seu Servei de Desenvolupament Empresarial (SDE) té com a missió impulsar el creixement professional i empresarial del sector creatiu i cultural de Catalunya, proporcionant formació i serveis per millorar la competitivitat i innovació de les empreses i entitats culturals catalanes.
Des de l'Àrea de Públics es treballa per enriquir la comunicació i la connexió entre els agents culturals i els seus públics, s'analitzen les dades de consum per detectar mancances i oportunitats en les diverses disciplines culturals i es duen a terme accions i campanyes que afavoreixin l'accés a la cultura.
Entendre el comportament cultural i captar i fidelitzar els usuaris dissenyant estratègies integrals d'oferta i demanda, i afavorir el desenvolupament, per part de les empreses, de plans de captació i fidelització de públics, així com d'atenció a la diversitat, són prioritats de l'ICEC per integrar les arts i la cultura en la vida diària de les persones.
El volum, editat amb la col·laboració del col·lectiu de galeries, vol contribuir a la difusió de la tasca del galerisme al nostre país
El Ministeri de Cultura va donar a conèixer, ahir dimecres, els guardons als llibres més ben editats del 2018.
Un dels llibres premiats és Galeries d'Art a Catalunya, editat per l'ICEC, que ha rebut el primer premi en la categoria de llibres d'art.
El jurat ha valorat 145 obres en les categories d'art, bibliofília, facsímils, infantils i juvenils, i obres generals i de divulgació.
Els guardons no tenen dotació econòmica i el seu objectiu és reconèixer i estimular la feina de les editorials en l'edició de llibres i obres.
Per aquest motiu serà exposat a fires internacionals tant importants com Frankfurt, LIBER i Leipzig.
El llibre-objecte Galeries d'Art a Catalunya, és una publicació que reconeix la important tasca de les galeries del país i que s'ha realitzat amb la col·laboració de les associacions Art Barcelona i Gremi de Galeries d'Art de Catalunya (que el 2018 va celebrar el seu 40è aniversari), de galeries associades a aquestes dues entitats però també d'altres galeries no associades, artistes, crítics, col·leccionistes i responsables d'institucions culturals públiques i privades.
És justament aquest caràcter d'obra coral el que permet reconèixer i posar en valor les galeries com a espais de difusió i divulgació de les arts visuals, però també com a motor d'aquestes mateixes activitats creatives, com a definidores dels gustos estètics de la ciutadania i com a eixos centrals de relació, fins a cert punt, d'un món complex que conformen artistes, els mateixos galeristes, els crítics, els equipaments i els amants de l'art i col·leccionistes.
Els quatre apartats que conformen el llibre responen a quatre elements centrals de l'activitat que es desenvolupa en una galeria d'art: el continent (espai); la conceptualització i les tasques de preparació, embalatge, muntatge i desmuntatge (en construcció); les persones que fan possible que aquesta activitat existeixi, des del moment de la creació fins a l'exhibició pública (protagonistes); i, finalment, els museus, els centres d'art, sales d'exposicions i col·leccions privades on acaben arribant les obres (destí).
A banda d'imatges proporcionades per les pròpies galeries, els textos de Galeries d'Art a Catalunya inclouen reflexions a l'entorn de l'ofici de galerista, textos sobre el dia a dia d'aquestes institucions –sovint hereves d'una llarga tradició– i aportacions d'altres agents del sector de les arts visuals que han compartit les seves experiències i punts de vista sobre la relació amb els professionals del galerisme i al seu paper com a dinamitzadors d'un sector sovint poc conegut pel públic general, però que fa una valuosa tasca de difusió local i internacional de les arts visuals.
Aquest llibre és, des d'aquest punt de vista, una aportació més a la visibilització de la seva feina.
Podeu consultar el llibre Galeries d'Art a Catalunya aquí.
El certamen ha programat 50 activitats a l'entorn de les arts digitals
El Festival d'Arts Digitals de Barcelona MIRA ¤ SON Estrella Galicia, amb seu a Fabra i Coats – Fàbrica de Creació, s'expandeix enguany a altres espais culturals de Barcelona i programa actuacions escèniques diferents al Teatre Lliure, L'Auditori, l' IDEAL, la Sala Razzmatazz i l' Espacio Simon 100.
El MIRA, que se celebra des del 2011 a Barcelona, i que des de 2016 també té seu a Berlín, té l'objectiu de servir de plataforma per a nous creadors i d'aparador per a noms coneguts a escala mundial, crear experiències úniques a través de la innovació digital i tecnològica i donar a conèixer les últimes novetats en el camp de la creació, la producció digital i la transformació cultural.
El festival es basa en tres àrees connectades: exhibició, divulgació i educació, i s'enfoca en la intersecció entre art i cultura digital.
D'aquesta manera, compta amb una programació composta per shows audiovisuals en format tradicional i fulldome, instal·lacions d'art digital, screenings en format fulldome, conferències i workshops.
El festival programarà shows audiovisuals, directes amb banda, instal·lacions d'art immersiu, projeccions 360o al MIRA Dome by adidas Originals, sessions de DJ i diverses conferències.
Destaquem els espectacles audiovisuals de Floating Points, el concert de Clark amb Evelyn Bencicova, l'espectacle de Roly Porter amb Berlin Atonal i els visuals de MFO i l'estrena a Espanya de Blanck Mass, entre altres.
Al seu torn, el Teatre Lliure acollirà dos shows audiovisuals exclusius; d'una banda Siblings, del coreògrafi compositor nord-americà Colin Self, i de l'altra Sacred Horror in Design, del compositor i artista de música electrònica Sote, de la mà també de l'artista Tarik Barri i d'Arash Boloure i BehrouzPashaei.
L' Espai Zero comptarà amb els directes de Nihiloxica, Giant Swan, Insanlar, Beatrice Dillon, B12, Schwefelgelb i People You May Know.
Així mateix també actuaran els DJ com DJ Marcelle / Another Nice Mess, DJ Haram i Troya Modet.
Com a clausura, dissabte 9 de novembre, a la Sala Razzmatazz tindrà lloc l' Afterparty del MIRA amb l'auctuació en directe de Neon Chambers amb l'ajuda de Gabriela Prochazka i els DJ sets de Lena Wikkikend b2b Alicia Carrera, OR: LA i Parallax.
La jornada de conferències dedicada a la divulgació i al debat, que se celebrarà el dijous 7 de novembre, comptarà amb quatre conferències que s'articulen sobre el tema La destrucció i la gènesi.
La primera, de la mà del col·lectiu AUDINT, format per Steve Goodman i Toby Heys, és la presentació del projecte Unsound: Undead, lligat amb la instal·lació que dui el mateix nom; seguidament l'artista Fara Pelusa farà una xerrada titulada Comprehensive Thinkers for the Post-Anthropocene; després, Matteo Zamagni presentarà la seva pel·lícula Horror Vacui, i finalment hi haurà una taula rodona anomenada Computational-Invisible Control: Intrastructures / Data / Human en què participaran Laura Benítez, Joana Moll, Andreu Belsunces i Mario Santamaría i en què es debatrà sobre les possibilitats i alternatives que l'art digital dóna a la nostra societat controlada algorítmicament.
Setena edició de la trobada anual dedicada a l'intercanvi i diàleg entre professionals del sector del galerisme d'art en l'àmbit català.
El Gremi de Galeries d'Art de Catalunya, amb el suport de l'ICEC, presenta la setena edició de les Jornades sobre Art i Galerisme, una trobada anual dedicada a l'intercanvi i diàleg entre professionals del sector del galerisme d'art en l'àmbit català.
Per tercer any consecutiu, aquesta nova edició de les Jornades compta amb la col·laboració de Talking Galleries, el think tank dedicat a l'anàlisi, el coneixement i la difusió de les galeries d'art a nivell internacional, amb base a Barcelona.
Enguany la trobada consistirà en tres sessions:
Cinc consells per al teu màrqueting online que t'ajudaran a incrementar les vendes a la teva galeria, a càrrec de Montse Peñarroya, Directora de 3iSIC i Quadrant Alfa.
Un dels reptes més urgents que tenen les galeries d'art és com adaptar-se a l'entorn digital tot incorporant les noves tecnologies al seu model de gestió.
Aquesta sessió vol explorar com aquestes poden aprofitar les eines tecnològiques més actives actualment per potenciar las seves vendes.
El nou Dret de Participació/VEGAP i com afecta a les galeries d'art, a càrrec d' Isabel Niño i Beatriz Niño, NIAL Art Law.
Amb l'última reforma de la Llei de Propietat Intel·lectual s'ha modificat el Dret de Participació i s'hi han inclòs novetats significatives.
La sessió explicarà el Dret de Participació, el detall de les recents modificacions i quin abast tindran aquestes en la pràctica diària de les galeries d'art i s'abordarà, sobretot, l'impacte i la repercussió de la gestió col·lectiva d'aquest dret per part de VEGAP.
Propostes per incentivar el mercat de l'art català i el paper de l'administració pública, amb els ponents Joan Anton Maragall (Sala Parés), Artur Ramon (Artur Ramon Art), Jordi Mayoral (Galeria Mayoral) i Benito Padilla (Imaginart), amb les aportacions de Ferran Barenblit, director del MACBA, Pepe Serra, director del Museu Nacional d'Art de Catalunya i Miquel Curanta, director de l'ICEC.
La moderació anirà a càrrec de Llucià Homs, Director de Talking Galleries.
La sessió analitzarà de la mà de diferents professionals com ha evolucionat el mercat de l'art català des de la crisi econòmica de 2008.
Passats aquests deu anys, no només el mercat encara no s'ha recuperat als nivells previs, sinó que l'interès dels col·leccionistes ha virat en bona mesura cap a un altre tipus d'art. Les responsabilitats que tenen les institucions públiques en acompanyar els artistes de casa nostra i el paper clau dels museus en la seva defensa ens fa plantejar quins són aquests interessos i què cal que facin en un futur immediat.
La jornada, tot i estar enfocada a les necessitats del sector de l'art i els seus professionals està oberta a tot el públic interessat i tindrà lloc el proper dia 25 de novembre a l'Arts Santa Mònica a les 09:30hores.
L'aforament de la sala és limitat per la qual cosa és necessari reservar plaça.
Més informació: https://www.talkinggalleries.com/project/jornades-sobre-art-galerisme19/
Tindrà lloc entre el 19 i el 21 de novembre a l'hotel Almanac
Del 19 al 21 de novembre tindrà lloc l'espai professional LOOP Fair, que mantindrà la seu a l'hotel Almanac, a la Gran Via de Barcelona.
Per a aquesta 17a edició, la fira comptarà amb més de 40 galeries i artistes procedents de 20 països diferents.
Tots ells oferiran una visió general del panorama actual de la imatge en moviment, abordant temàtiques socials, conceptuals i d'índole formal, en una acurada selecció assegurada pel fet que és el comitè de selecció qui convida a determinades galeries a presentar propostes per participar a la fira.
LOOP Fair va ser la primera fira del món especialitzada en videoart.
Des de 2003 és el punt de trobada dels artistes, comissaris, galeristes i col·leccionistes interessats en les qualitats expressives del format, a més de l'esdeveniment de videoart més important d'Europa.
Per això, són moltes les galeries que aprofiten la participació a la Fira LOOP per presentar en première les darreres produccions dels seus artistes.
LOOP pretén examinar i transformar els mètodes de presentació tradicionals de les fires d'art. D'aquesta manera, des de fa anys ofereix una experiència visual única als visitants, que recorren diverses habitacions d'un hotel on troben, en cadascuna d'elles, un projecte expositiu diferent.
La resta de galeries seleccionades es poden consultar en aquest enllaç: https://loop-barcelona.com/loop-fair-2019/
Com a cada edició, durant la fira es premiaran dues propostes per destacar la millor obra – LOOP Acquisition Award-, que passa a formar part de la Col·lecció LOOP i es diposita al MACBA– i per distingir el treball més arriscat d'una de les galeries participants – LOOP Fair Award-.
Enguany el jurat està format per Ferran Barenblit (Director, MACBA, Barcelona), Andrea Lissoni (Comissari, International Art – Film, Tate, Londres), Dirk Snauwaert (Director Artístic, Wiels, Brussel·les), Benjamin Weil (Director Artístic, Centre Botín, Santander) i Daniela Zyman (Comissària i Directora Artística, TBA21, Viena).
Paral·lelament a la fira i en els mateixos espais de l'hotel tindran lloc una vegada més els LOOP Studies que, amb format de conferències, converses o entrevistes, reuneixen rellevants agents de l'art contemporani d'arreu del món per compartir idees i debatre sobre temes de l'actualitat del sector.
Llegeix el programa complet aquí.
LOOP Barcelona compta des de la primera edició l'any 2003 amb el suport de l'ICEC.
Més info a: http://loop-barcelona.com
La galeria barcelonina Mayoral inaugura avui una nova seu al cor del barri històric de les galeries de París
Mayoral, una de les galeries amb més trajectòria de la capital catalana, obre avui 21 de novembre un nou espai expositiu a París coincidint amb les activitats i exposicions amb què la família Mayoral està celebrant el 30è aniversari del seu primer establiment al carrer Consell de Cent de Barcelona.
Ubicada en ple districte 8è, a la cèlebre avinguda Matignon, la seu parisina de Mayoral compartirà adreça amb altres galeries de renom de la capital francesa com Applicat-Prazan o la Galerie Lelong i també amb la casa de subhastes Christie's.
La primera exposició de la nova galeria té com a títol Antonio Saura.
Brigitte Bardot et d'autres femmes i està comissariada per Martine Heredia.
La mostra inclou sis obres mestres datades entre els anys 1956 i 1962 i és el preludi del treball que Mayoral vol desenvolupar a París.
Sota la direcció de Siân Folley, la galeria vol establir un compromís a llarg termini amb el mercat de l'art a França i mantindrà la línia de treball sobre l'art espanyol de postguerra que ja programen al seu espai barceloní, tot posant l'accent en mostres comissariades que promoguin els artistes de postguerra i el seu vincle amb París.
Més informació aquí: http://galeriamayoral.com/projecte/galeria-mayoral-a-paris/